CELEX: 52013PC0924
Language: lt
Date: 2013-12-18
Title: Pasiūlymas TARYBOS SPRENDIMAS dėl Europos Sąjungos bei jos valstybių narių ir Vietnamo Socialistinės Respublikos pagrindų susitarimo dėl visapusės partnerystės ir bendradarbiavimo sudarymo

|
			
		
		
		52013PC0924
		
			Pasiūlymas TARYBOS SPRENDIMAS dėl Europos Sąjungos bei jos valstybių narių ir Vietnamo Socialistinės Respublikos pagrindų susitarimo dėl visapusės partnerystės ir bendradarbiavimo sudarymo /* COM/2013/0924 final - 2013/0440 (NLE) */
			
				
		
		
			
			   	AIŠKINAMASIS MEMORANDUMAS
2007 m. gegužės mėn. Taryba
įgaliojo Komisiją derėtis su Vietnamu dėl Partnerystės
ir bendradarbiavimo pagrindų susitarimo (toliau – PBS), kuris grindžiamas 2004 m.
lapkričio mėn. įgaliojimu derėtis su Tailandu, Indonezija,
Singapūru, Filipinais, Malaizija ir Brunėjumi. Derybos su Vietnamu
pradėtos 2007 m. lapkričio mėn. Hanojuje. Abi šalys PBS
parafavo Briuselyje 2010 m. spalio 4 d. PBS pasirašytas 2012 m.
birželio 27 d. Briuselyje. 
PBS su Vietnamu pakeis šiuo metu
galiojantį 1995 m. Europos bendrijos ir Vietnamo susitarimą ir 1980 m.
Europos ekonominės bendrijos ir Pietryčių Azijos valstybių
asociacijos narių bendradarbiavimo susitarimą, prie kurio 1999 m.
prisijungė Vietnamas. 
PBS su Vietnamu – svarbus žingsnis siekiant
aktyvesnės politinės ir ekonominės ES veiklos
Pietryčių Azijoje. Į Susitarimą įtrauktos ES
įprastinės politinės nuostatos dėl žmogaus teisių,
Tarptautinio baudžiamojo teismo, masinio naikinimo ginklų, šaulių ir
lengvųjų ginklų ir kovos su terorizmu. 
PBS stiprinamas sektorių
bendradarbiavimas įvairiose politikos srityse, kaip antai: apmokestinimas,
migracija, sveikata, aplinkosauga, klimato kaita, energija, švietimas ir
kultūra, darbas, užimtumas ir socialiniai reikalai, mokslas ir
technologijos, taip pat transportas. Jame dėmesys skiriamas teisiniam
bendradarbiavimui, pinigų plovimui ir terorizmo finansavimui, organizuotam
nusikalstamumui ir korupcijai, taip pat Vietnamui ypač aktualioms sritims,
kaip antai bendradarbiavimui žmogaus teisų ir teisinės
valstybės, karo liekanų ir gaivalinių nelaimių prevencijos
klausimais. 
PBS yra pagrindas ES ir jos valstybėms
narėms imtis aktyvesnės veiklos Vietname vystymosi, prekybos ir
ekonomikos srityse, be to, bus supaprastintas Laisvosios prekybos susitarimo su
Vietnamu sudarymas. PBS sudarymas atitinka ES tikslą sukurti visapusiškus
ir vientisus ekonominius ir politinius ES ir ASEAN šalių santykių
pagrindus.
Komisija pažymi, kad Tarybos sprendimas
Nr. 2012/272/ES dėl PBS pasirašymo su Filipinais yra teismo bylos C-377/12
dalykas: Komisija paprašė teismo panaikinti šį sprendimą tiek,
kiek Taryba rėmėsi papildomais teisiniais pagrindais, susijusiais su
transportu (SESV 91 ir 100 straipsniai), readmisija (SESV 79 straipsnio 3
dalis) ir aplinka (SESV 191 straipsnio 4 dalis). Dėl Tarybos sprendimo
Nr. 2012/279/ES dėl PBS pasirašymo su Vietnamu kyla mutatis
mutandis tie patys teisiniai klausimai kaip ir dėl Tarybos sprendimo
Nr. 2012/272/ES dėl PBS pasirašymo su Filipinais. Todėl teismo
byla C-377/12 taip pat yra susijusi su Tarybos sprendimo dėl PBS sudarymo
su Vietnamu pasiūlymu. Pagal teismo sprendimą byloje 377/12 šis
Tarybos sprendimo dėl PBS sudarymo su Vietnamu pasiūlymas yra
pagrįstas 207 ir 209 straipsniais bei 218 straipsnio 6 dalimi.
Komisija atkreipia Tarybos dėmesį
į Susitarimo konstatuojamąją dalį, susijusią su
Sutarčių 21 ir 22 protokolais pagrįsta konkrečia Jungtinės
Karalystės, Airijos ir Danijos pozicija. Ši konstatuojamoji dalis
įtraukta tik dėl šio teksto kilmės. Šią
konstatuojamąją dalį vėliau gali tekti išbraukti arba
išdėstyti iš naujo, nelygu bylos C-377/12, kuri šiuo metu nagrinėjama
Teisingumo teisme, išvada. Komisijos nuomone, kol ši byla nagrinėjama,
Susitarimo sudarymo procedūros užbaigti negalima.
2013/0440 (NLE)
Pasiūlymas
TARYBOS SPRENDIMAS
dėl Europos Sąjungos bei jos
valstybių narių ir Vietnamo Socialistinės Respublikos
pagrindų susitarimo dėl visapusės partnerystės ir
bendradarbiavimo sudarymo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 207 ir 209 straipsnius
kartu su 218 straipsnio 6 dalies a punktu, 
atsižvelgdama į Europos Komisijos
pasiūlymą,
atsižvelgdama į Europos Parlamento
pritarimą,
kadangi:
(1)       pagal Tarybos sprendimą
Nr. 2012/279/ES[1]
Europos Sąjungos bei jos valstybių narių ir Vietnamo
Socialistinės Respublikos pagrindų susitarimas dėl
visapusės partnerystės ir bendradarbiavimo pasirašytas 2012 m.
birželio 27 d. su sąlyga, kad jis bus sudarytas vėliau;
(2)       Susitarimas turėtų
būti patvirtintas Europos Sąjungos vardu,
PRIĖMĖ ŠĮ
SPRENDIMĄ: 
1 straipsnis
Sąjungos vardu patvirtinamas Europos
Sąjungos bei jos valstybių narių ir Vietnamo Socialistinės
Respublikos pagrindų susitarimas dėl visapusės partnerystės
ir bendradarbiavimo. 
Susitarimo tekstas pridedamas prie šio sprendimo.
2 straipsnis
Susitarimo 52 straipsnyje numatyto Jungtinio
komiteto pirmininkas yra Sąjungos vyriausiasis įgaliotinis užsienio
reikalams ir saugumo politikai.
Jungtiniame komitete, priklausomai nuo
svarstomo klausimo, atstovaujama Sąjungai arba tam tikrais atvejais
Sąjungai ir valstybėms narėms.
3 straipsnis
Tarybos pirmininkas paskiria asmenį,
turintį teisę Europos Sąjungos vardu pateikti Susitarimo 63
straipsnio 1 dalyje nurodytą pranešimą.
4 straipsnis
Šis sprendimas įsigalioja jo
priėmimo dieną. Jis skelbiamas Europos Sąjungos oficialiajame
leidinyje. 
Priimta Briuselyje
                                                                       Tarybos
vardu
                                                                       Pirmininkas
[1]               OL L 137, 2012 5 26, p. 1.